Tirsdag lancerede Danske Bank en ny udgave af Mobile Pay til virksomheder, så man ved hjælp af et telefonnummer kan betale sine varer i butikker alene med mobilen. Men allerede i dag onsdag skyder supermarkedskæderne Coop og Dansk Supermarked Danske Banks app ned, skriver Børsen.

Problemet er, at det kommer til at tage alt for lang tid, hvis kunderne skal bruge Danske Banks Mobile Pay Business-app til at betale med, når bananerne, mælken og køkkenrullen er scannet i butikkerne.

Som i den private udgave af Mobile Pay skal man først trykke en personlig kode. Så skal man finde butikkens telefonnummer, og til sidst skal selve transaktionen gennemføres.

»Der er for mig at se ingen tvivl om, at det vil være en langsommere betalingsform end med dankort,« siger it-direktør René Munk-Nissen fra Coop til Børsen.

Mobile Business-app’en kan hentes af alle virksomheder, der har et dansk cvr-nummer, og benyttes uafhængigt af, hvilken bank butikken har.

Både Coop og Dansk Supermarked er i gang med en større omstilling af betalingsautomaterne i blandt andet Super Brugsen og Bilka. Her er det dog Nets, firmaet bag dankort og NemID, som står for at installere trådløs betaling.

Forventningen hos supermarkedskæderne er, at kunderne skal kunne bruge deres smartphones på samme måde som rejsekortet, forklarer Kristian Thure Sørensen, som er chef for Nets' mobildivision.

»Kunderne vil gerne have en brugeroplevelse, der ligner den fra rejsekortet, hvor man bare holder et kort eller en telefon hen over terminalen – den siger bip – og så har du betalt,« fortæller han til Børsen.

Klavs Hjort, salgschef for erhvervsafdelingen i Danske Bank, understreger, at banken er bevidst om, at mobilbetaling kan blive mere effektiv. I første omgang er Mobile Pay Business-app’en

primært tiltænkt mindre virksomheder, der gerne vil afprøve mobilbetaling, men teknologien til at udstyre hver eneste ekspedient i Bilka med en smartphone med programmet installeret er klar.

Siden den 7. maj 2013, hvor Danske Bank lancerede Mobile Pay til private, har over 1 million danskere hentet app’en ned på telefonen. P.t. er der overført over 922 millioner kroner mellem brugere af programmet. App'en er indtil videre gebyrfri.